khistorydata/jeongjo-sjw-relations huggingface dataset:
정조 10년 · 목
敎曰。魂宮朝夕上食及晝茶禮。水剌間則以素膳爲之。而內廚則別具肉饌幷設。墓所肉饌。自內廚以亁物輸送熟設。此蓋大小喪通行之例也。今番則祭品務從省減。內廚肉饌。比前例竝減除。魂宮則上食肉品。幷饌湯定爲四器。脯醢各一器。晝茶禮則只以魚肉煎蒸中一器。肉湯一器磨鍊矣。朔望內祭。以餠一器湯一器。魚肉各一器。菜一器炙一器。實果三器麵一器。亦已磨鍊定式。俗節有名日。虞卒祥禫內祭及內需司造果。不在此中。常供。自靷後旣命停止。無進排物種。且於壬寅。不許別設宮庄。內祭肉品之需。不可無略加區劃。以今經費。豈必張大。以違予節省之本意。定號以後。朔膳價米。亦幷姑留該廳。以待冠禮時。到今此米。寧忍還付徑用。惠堂旣承筵敎。筵退後以此祭品磨鍊。排比於膳米數爻。與木錢分數上下。旣無本宮房。無他輸送之處。分四等自該廳輸納魂宮。宮人料饌葬後亦命除減。掌廚人接濟之方。當自內需拔例擔當。以扶一分經用。今兹之敎。雖似零瑣。蓋出宮府一體之意。令該廳知悉。○敎曰。魂宮都薛里中官二窠。進支長番二窠。墓所進支長番一窠。在前皆以別窠差定。而今番則一遵常時。以大殿中官兼差。料祿不當疊受。大殿中官則自長興庫分給魂宮中官則自別例房主管云取二歧中。以一歧從優擧行。至於都薛里中官二人。效勞最著兩處受祿。誠非過濫。此則元長番及都薛里料祿幷給事。分付。○禮曹判書尹蓍東啓言。發靷日墓所動駕時。侍衛諸臣服色。當以黑布笠白布天翼佩劍弓矢隨駕。而近侍及陪從百官。亦當依此磨鍊乎。敎曰。是日動駕。異於郊行。不必用視事之制。當以黑笠布帶出還宮。諸臣準此。近侍及百官筒介。幷除之。又啓言。贈玉帛時。殿下服色。當以衰服磨鍊。而題主面時。則入參諸臣。皆以吉服擧行矣。殿下服色。何以磨鍊乎。敎曰。係是吉禮之大者。繼體爲中。　先朝乙巳年。在大喪涼闇中。而　眞廟册封東宮時。自　上服冕。百官朝服。禮畢反喪服。此或爲照倣之一道。兩壬年　親題時服色。本曹謄錄。雖無見存者。如欲裁酌定制。不可以衰服行事。以無揚黑圓領袍烏犀帶磨鍊。○戶曹判書趙時俊啓言。三年內祭需價。例爲取用於八道民結。而今番則深軫民弊。特命常賑穀作錢代用。又以諸道穀簿之不敷。使之從他拮据稟處。而京外遺儲。固無推移之路。且九萬四千之數。依例區劃。則亦非所以仰體節略之聖意。若以賑廳所請得嶺南牟麥價三萬兩。移送臣曹。又以臣曹版別所在倭銅。限三萬兩移送鑄所。取其價本。以充六萬之數。祭需價磨鍊後。取其餘萬兩。備給墓所所入民人田家之價。恐合事宜。敎曰。賑堂之意何如。徐有隣曰。臣與戶判。曾有所啇確。而如是區劃。則糴數無減縮之患。民邑除輸納之弊。祭奠之需。田土之價。自可相稱。事甚便當矣。從之。 時俊曰。祭需價旣已定奪矣。 常賑穀物。無得擅動之意。請分付各道。敎曰。以此卽爲行會。又啓言。祭需價九萬四千兩。若以常賑穀作錢上送。則當費皮穀九萬四千石。而今旣從他區劃。賑廳所送。不過三萬兩錢而已。常賑穀九萬數中。限三萬石移作戶曹穀。糶糴取耗。以備不虞之需。恐合事宜。敎曰。賑堂之意何如。 有隣曰。戶曹元會穀不足。則取用於常賑廳。移作與否。若無關係。但不計足不足。而多數除出。別爲區劃。實爲來頭生弊之慮矣。敎曰。後日次對時稟處。又啓言。魂宮修理。今幾垂畢。內哭臨廳。以何處爲之乎。敎曰。以德游堂爲之。又啓言。慶熙宮修理之役。需用甚急。來頭支勅等節。亦不可不預入料量。而小不下十三四萬兩。以今京外財貨。萬無如數推移之路。關西別備錢五萬兩。別餉木三百同。遼軍木三百司。爲先區劃。然後可無臨時窘急之患矣。敎曰。待大臣備員。令廟堂郞爲草記稟處。又啓言。設都監必有卜定物種。而聖念爲慮民弊。故來頭支勅所用中。自京推移貿用者。當自臣曹。容入措備。至如各色扇紙毉鑑胡椒條所等物。不可不依例卜定矣。從之。敎曰。此外各種。依今番都監例。切勿卜定。宣惠廳堂上徐有隣啓言。昨日以各道進香木事。有詳考稟處之命矣。取考本廳丙申謄錄。則只黃海一道。以詳定米會減。京畿數三邑。以儲置米請減。而不爲許施。以此推之。海西外。似皆出於營邑。而此是自各道上送戶曹。自戶曹出給貢價之物。 戶判今適入侍。請使之稟處。敎曰。戶判陳達。 時俊曰。取考庚子以後　國恤時謄錄。則各道進香時。米木輸送原數。合折錢爲一千五百餘兩。而若其多寡。則道各不同。揆以事面。誠甚不均。進香祭物器數。與虞祭器數相侔。今以虞祭祭需。貢價磨鍊。使之輸納本曹。出給貢人。則祭需有一定之規。諸道無參差之患矣。從之。敎曰。道各異例。在前雖有分徵民邑之處。依俄下傳敎。自巡營從便。專當上納事。措辭行會。○墓所都監啓言。依傳敎松都市民劉漢世等五十名。盡付於浮莎之役。役畢後。慰諭聖敎後。優給回糧下送。○禮曹啓言。各道進香床。京畿奉常寺。忠淸道內贍寺。黃海道禮賓寺。原春道內資寺。全羅道奉常寺。平安道內贍寺。慶尙道禮賓寺。咸鏡道內資寺。分定。請令各該司擧行。從之。
정조 10년 · 강
召見京畿監司徐有防于重熙堂。
정조 10년 · 목
敎曰。俄因惠堂筵奏。更聞畿伯言。的有可據例云。先朝辛未年　下敎。亦爲遵倣之一道。數爻之不均。已令均平裒益。進香木。此後則切勿分徵於民結。自巡營從便以價錢上送。仍爲定式施行事。令廟堂卽爲行會諸道。俾無循襲之弊。○敎曰。今聞畿伯言。 江華民人百名。亦有自願赴役者。而因向來傳敎。該府不許赴役。未免彷徨道路。旣聞之後。豈令空還。許久留滯。徒貽弊端。況昨日松民來赴者。亦已許施。今不必異同。依昨日例。都監堂上與承旨。招致民人等。宣諭此意。仍令墓所都監。許赴一日之役。給回糧下送。下去形止。令守臣狀聞。
정조 10년 · 강
以李集斗爲吏曹參議。 尹行任爲 奎章閣待敎。前望也
정조 10년 · 강
有政。吏曹判書兪彦鎬。 參議李集斗進。
정조 10년 · 목
敎曰。直提學今日政。以在京無故人差出。○以李尙度爲副校理。 洪義浩爲修撰。尹坊爲知義禁。閔鍾顯爲副提學。李秉模新通也。 李秉模爲 奎章閣直提學。
정조 10년 · 목
李文源上疏略曰。臣之前所負犯。覆載之間。固難自容。而尤有所痛心騂顏者。卽臣向來所叨之恩資。初雖由於飾喜。而慶未數日。禍仍罔極。則在國難免徑遽之擧。在臣實爲終天之冤。聖慈所以榮之者。適所以災之也。況今　先陵補築。義在往役。何敢辭避。而第此恩資。未蒙還收。則生無自立之面。死有難瞑之恨。兹敢席稿闕外。泣血陳章。凡於章首。例書官銜臣將書新授資級。則心肝欲摧。不忍依例書呈。此亦違拒恩命。益增死罪。伏乞亟許還寢。批以。事體所在。不可無飭。○敎曰。非大官之新拜。山林之抄選。則無敢以除命前資秩書之。而今觀重臣之疏。資是正憲。亦已肅命。而以前資資憲。無難書呈。固知出於慟冤之意。而揆以朝體。屑越極矣。不可無警勵之擧。行副司直李文源罷職。辭疏。雖令捧入。有此大違格。而旣不退却。又不請推。當該承旨從重推考。
정조 10년 · 강
奎章閣提學李性源上疏。賜批。
정조 10년 · 목
疏略曰。是職也。地分淸切。遴選嚴峻。十年之間。膺是任者。僅爲數十。而今忽以衰罷如臣。空疏如臣者。遽然充擬。不衷之譏。過分之懼。其於玷名器而駭聽聞何哉。自設此職。臣之兄弟父子。三人相繼。一時幷據。怵焉反顧。如集于木。伏乞亟賜鐫改。俾公器重而私分安。批以。閣銜新命。無異宿研。卿其勿辭行公。
정조 10년 · 강
遞都憲蔡弘履職。
정조 10년 · 목
敎曰。初發啓者。只是憲臺一人。則都憲疏中。以竝施譴削之典爲請者。固有不審之失。至於本事。是豈無難迭奏。殆若近來前例條聲討者然者哉。苟曰人人不得不言云爾。則此何異怒蠅拔劍。況原疏登撤。已閱數朔。大臣求對。亦已多日。忽自再昨。如是聒聒。可訝且可駭。要知非說去說來之事。諸臣獨不見往者李得臣擧措乎以此以彼。不可例批。 大司憲蔡弘履爲先遞差。
정조 10년 · 강
定囚推罪人給由之式。
정조 10년 · 목
忠淸監司金光默狀啓。 洪州牧囚推罪人海南縣船格孫福深。遭其父喪。請給由。過葬後使之還囚。敎曰。依狀請施行事回諭。此後除非死囚及關係逆獄外。依法典直爲給暇。以形止狀聞。以此定式事。令該曹分付諸道。
정조 10년 · 목
該府啓言。時囚柳甲基。稅船添載罪。禁錮五年。尹行履漕船護送時。不謹致敗罪。罷黜放。 金慶垕還穀換色代捧罪。 林澤珍還穀加分罪。幷杖一百。告身盡行追奪。敎以。依前勘他囚例。以草記照律。該府回啓。依前僉使張鉉奎公罪勘放例。 金慶垕等。以杖一百收贖。 李玄謙往復中官罪。杖一百收贖。告身盡行追奪。 功議減等。
정조 10년 · 강
江華留守朴祐源。進　愍懷墓儀軌三册。順懷墓儀軌。則初不奉安云。
정조 10년 · 강
召見大臣備堂及新資陞六復職初仕外任于誠正閣。
정조 10년 · 목
領議政鄭存謙啓言。全羅監司沈頤之。方在羅州任所。旣是營下不遠之地。請令除朝辭赴任。從之。又啓言。鳳山郡守金處漢。擬於邊地副望。至於受點矣。堂上守令。二十朔後。始爲擬遷。乃是法典。而處漢之赴任。堇滿六朔。遽然移擬。請兵曹判書鄭昌聖推考。從之。又啓言。蔚珍縣監。以金敬身首擬。雖不受點。蓋其履歷。只是內而五衛將而已。直擬外任。有違格例。請吏曹判書兪彥鎬推考。從之。又啓言。李判府事膺出疆之命。而自來阿睹之患。夜中行步甚艱。近年以來。彼中夜宴時。輒有入參之擧。參以公私。宜有體量之道矣。敎以。卿言旣如此。許遞。今日政更爲擬入。○吏曹參判沈豊之啓言。昌城府使吳載重。親年七十五歲云。揆以法例。不可赴任。請改差。從之。○御營大將李柱國啓言。臣營餉色郞廳李鼎勳。都政陞公山營將矣。以兵使相避降資。且當軍餉捧上之時。李鼎勳請還差。從之。
정조 10년 · 강
特罷備堂鄭好仁職。
정조 10년 · 목
敎曰。近來纔有不得擅行之事。雖是金石之舊典。輒稱近例云然。話頭極不美。日前兵判之佩符無得出城事草記。大扺此制。在於大典。不知始於何年。明知其舊典之舊典。賓筵一重臣之筵奏。極爲駭然。典故之學。雖難責之。知之爲知之。不知爲不知可也。豈敢如是容說。不可以率口之對。仍以置之。以傷朝體。當該備堂鄭好仁罷職。
정조 10년 · 강
臨殯宮。行晝茶禮。召見都監堂郞。
정조 10년 · 목
禮曹啓言。王世子梓室親書上字。七月二十六日午時。結裹同月三十日卯時爲吉云。請以此日時擧行。從之。○以日傘事知望筒敎曰。事知羽林衛無故作散之類。待窠次次檢擬。餘則皆屬兼司僕番。過靷日後。以大殿事知加出啓下。待窠單望次次陞實事分付。
정조 10년 · 강
廟宮展謁。命以八月初擇日。
정조 10년 · 목
禮曹啓言。 太廟秋展謁及 景慕宮秋展拜。當依定式取稟。而考諸戊申謄錄。則春秋 展謁。因大臣收議。依例取稟。明年則翌月爲之事 下敎矣。今秋展謁及展拜。以何間擇日乎。敎以。以八月初推擇。
정조 10년 · 강
左參贊李命植上疏。賜批。
정조 10년 · 목
疏略曰。迺者館學之疏。聲罪極嚴。其中三數句語。有非臣子所忍聞者。繼伏見傳敎下者。恩諭諄複。本事悉蒙昭晣。無狀賤臣。何以致此。獨念廉防至大。抗顏冒出。已矣無望。伏乞許臣鞶遞。刊名朝籍。批以。以侵斥之說。插入於句語間。此亦近日敲撼之事。俗習至此。此後孰肯任謗彌綸。爲世道豈勝憂歎。卿其勿辭行公。敎曰。前此見職。已經一番曲諒。辭疏今又承批。明日且値墓所開金井。雲觀提擧。當爲進參。左參贊李命植卽爲牌招。申飭行公。○政院。以李命植違牌啓。敎曰。旣承疏批。又當往役。如是違牌。萬萬過當。從重推考。更爲牌招。
정조 10년 · 강
遞兵曹參判尹尙東。以李秉模代之。前望也。
정조 10년 · 목
敎曰。兵曹參知旣在置對。參判之同罪獨逭。終涉不可。賓對亦以此有酬酢。兵曹參判尹尙東許遞。前望單子入之。待下批牌招察任。
정조 10년 · 강
飭守令赴任遲滯。
정조 10년 · 목
全羅右水使申遇文。以荏子島僉使方泰逈。智島萬戶崔昌福。赴任遲滯。決棍懲勵啓。敎曰。因該曹草記事。特命䟎程赴任。則朝令之下。焉敢愆期。如渠輩賤微之徒。亦不畏國法。守令何論。不可決棍而止。汰去。今日政差代下送。方泰逈日子不無遲速之別。依狀請只令決棍。又敎曰。此時守令曠官可悶。未下直守令。皆令不多日內辭朝。以外任移遷。應在除朝辭之人。幷催促申飭赴任。以全羅水使狀啓觀之。特敎催促之下。邊將辭朝後留滯。誠一痼弊。該邊將雖己棍汰。此後更令吏兵曹嚴飭。洪州光陽。以臭載事。自在勘罪中。勢難遲待回啓。徒致曠官之弊。俱是弊邑。不可不擇差下送。兩邑守令幷改差。今日政各別擇差。待下批。使之明日辭朝。
정조 10년 · 강
有政。吏曹參判沈豊之。參議徐鼎修。兵曹判書鄭昌聖進。
정조 10년 · 목
以李度默爲禮曹參判。安廷鉉爲洪州牧使。李壽弘爲昌城府使。許湛爲光陽縣監。金熤爲冬至謝恩正使。李潤元爲城鎭僉使。
정조 10년 · 목
禁府啓言。時囚柳誼原情以爲。西銓問政大臣在城外。則以亞堂替行之意。先爲言送。待所答進去。自是前例。而今番則不先送言。直令促往。非但違例。宿病適添。未卽進去云。敎曰。草記則以托病不去爲言。而爰辭則與此稍異。至以不先送言。直令促往爲言。此蓋執拗前見。推諉判堂之致。令該府。其委折問于兵曹。如有相左之端。更爲捧供以聞。否則以草記論理議處。仍爲照律。又啓言。更考柳誼供辭。則與兵曹回移。別無相左之端。大扺其意托於宿病。凌蔑首堂。以此照律。杖六十收贖。奪告身一等放送。允之。敎曰。功議區別減等。以公罪勘放。又啓言。時囚金瑞復。身爲執筆郎廳。政望遲滯。以此照律。笞五十收贖。解見任別敍放。高道寬數多舊逋。不卽現發。未能督捧。至登道啓。以此照律。杖一百收贖。告身盡行追奪放。金道恒流來逋還。依舊虛錄。瞞報磨勘。極爲痛駭。以此照律。牙山縣長時驛徒三年定配。又五年禁錮。允之。敎以。如有功議。各減一等。
정조 10년 · 목
卯時。加漆四十六度。
정조 10년 · 강
召見判府事徐命善及魂宮都監堂郞墓所都監都廳于殯宮。
정조 10년 · 목
敎曰。向聞戶判言。遺在足可用之云。假別監等。直領次布一疋。令該曹分給。○宣惠廳堂上徐有隣啓言。內祭需中朔望器品。有省略之命。而正朝上元流頭秋夕等名日祭奠。與朔望差異。宜有加數磨鍊矣。敎曰。魚肉各加一器。而俗節已有先正已定之論。載於全書。上元也三日也端午也流頭也七夕也秋夕也九日也臘日也。今亦當從此說。正至自在當行中矣。祭需磨鍊時。正朝上元流頭秋夕。俱値朔望。朔望祭需條。勿爲磨鍊。又啓言。三年內魂宮墓所內祭奠。今方依下敎。以朔膳未下條磨鍊。而此外又有其人炭燒木價。甲辰計日條留置者。來頭京廟造成時。補用於工匠物力。恐合事宜。敎曰。以此出擧條。以爲來頭需用之資。○兵曹啓言依下敎取考各年前例。則己酉年訓局軍兵十六哨。 禁衛軍兵五哨。禁軍六番隨駕。馬兵騎士無載錄。而御營留都。辛未年訓局軍兵十三哨。御營軍兵五哨。騎士一百人。禁軍六番隨駕。馬兵無載錄。而禁營留都。壬申年訓局軍兵八哨。爲先後廂。馬兵四哨隨駕。 禁御兩營留都。而至於禁軍番數謄錄。內入未下。故無以考奏。壬午年訓局軍兵三哨。馬兵二哨。御營軍兵三哨。除騎士而禁軍二番隨駕。 禁營留都矣。敎曰。 訓局軍十哨。馬軍三哨。禁軍四番隨駕。後廂則今春隨駕營。以鄕軍五哨。騎士三番隨駕。經宿時。與靈輿前後牌軍。合幷環衛。 禁衛營及守總兩營。以扈衛自可留都。以此分付。結陣處所。三營分掌擧行。自本曹更爲指一草記。雖是咫尺之地。時値扈衛。且當經宿。留都大臣及闕內守宮大將。一體磨鍊。○戶曹以墓所垓子內入陳。前兵使李文德田土價錢九百六十三兩零。依數出給啓。
정조 10년 · 강
以鄭存謙復拜領相敦諭時原任大臣。
정조 10년 · 목
敎曰。以今朝象。鼎席俱空。言念國事。豈勝憂慮且聞政府進香在再明。誌文書寫之役。不宜一時遲滯。前領議政鄭存謙敍用。復排相職。○敦諭領相略曰。卿之目下遭値。宜付勤攻之科。想無深引之端。而顧今鼎席俱曠。 政府進香在明。予之復授。意固有在。卽起造朝。庸副至意。承旨尹行元書啓。敬奉聖諭。傳諭于領議政鄭存謙。則以爲。泥首江于。日夕訟罪不意甄敍忽降職名如舊近密之臣臨宣聖諭。以進香之在於再明。書寫之不宜遲滯。至有偕入之命。噫自效於終事之地。卽臣區區寸忱。而第伏念懲討稽緩。其罪當如何。李東馨疏一二句語。與師翰諸賊。同一圈套。臣忝在大官。昧然無聲討之擧。將至於亂逆無所懲畏。義理漸至湮晦。臺評堂箚。聲罪至嚴。莫非滄浪。臣若諉以事會之急迫。束帶周行。自同無故。則淸朝四維。由臣而壞。臣雖奊詬。寧忍爲此。從當以文字。仰請譴何云。敎曰。人言付之樂聞之科可也。日前處分。特欲使幾晦之義理。不至愈晦。予豈忽於敬禮。意謂復拜之後。簉朝之駕。不俟終日。觀此書啓。大失所圖。朝筵說話。想因判府所傳已聞悉。兹不多誥。卿須安心勿辭。卽起肅命事。爾其更爲傳諭。 尹行元書啓。敬奉聖諭。傳諭于領議政鄭存謙。則以爲。罪在罔赦。未蒙當律。臺言臚列。乃是極罪。晏然以議政自處。楊楊肅命。則本罪之外。又將陷於無忌憚之科。謹當冒入文字。仰請處分云。敎曰。傳諭也筵敎也。聽我昧昧。顧予愧怍。更難開口敦迫。而鼎席之一日不備。國事罔涯。設有尋章之擧。何不入城修呈。虛佇之極。復此申申。更以此意。更爲傳諭。尹行元書啓。敬奉聖諭。傳諭于領議政鄭存謙。則以爲。荐下辭敎截嚴。至於入城尋章之敎。尤不勝悚懍。不敢偃處江郊進伏近城之地云○敦諭原任大臣略曰。人言後引咎。無異時任。卿等處義。安得不然。而元輔之復授前任。予意有在。卿等亦不宜一向退處。須卽入城。以副予望。編修官金再郁書啓。敬奉聖諭。傳諭于領敦寧洪樂性。判府事李福源金熤。則以爲。自速大何。臺言峻發。逬出城外。恭俟斧鉞。不意恩諭誕降以須卽入城爲敎。感惶交切。嚴譴不加。公議轉激。私心益蹙罔知所處謹當冒入文字。仰請處分云。
정조 10년 · 강
領敦寧洪樂性。判府事李福源金熤聯箚。賜批。
정조 10년 · 목
箚略曰。臣等罪負至重。自速物議。蹙伏城外。三日于兹。嚴誅不加。溫諭誕降。感惶震惕。不省攸處。噫臣等之罪。不待人言。臣等自知。義關懲討而聲罪不早。憂在隄防而遏絕不嚴。求對而對不成。尋箚而箚不就。始則慢忽。自陷不忠之罪。終焉玩愒。又歸不誠之科。公議之發。固已晚矣。有罪如此。獨逭嚴譴。慚惶窮蹙。轉益罔措。特諭之下。義難晏然。伏乞亟降威命重勘臣等之罪。批以。過境慢話。何輔於世道。箚中對不成云云亦屬遂事不足爲引卿等安心勿辭。卽日入城。仍命史官傳諭。
정조 10년 · 강
諭判府事徐命善領受祿俸。
정조 10년 · 목
戶曹以判府事徐命善六七月祿俸。不爲領受啓。敎曰。卿何若是固拒。逐日草記。逐日例批。不但欠誠。亦近屑越。多少朝筵。已有面悉。此不更煩。卿須安心領受事。使曹郞往諭。仍傳祿俸後。更自本曹。具由草記。戶曹啓言。發遣本曹郞廳傳諭。仍傳祿俸。則以爲。前席下敎。不啻丁寧。今又席支郞來傳。尤是常格之外。兹不得不拚棄廉隅。伏地祗受云。
정조 10년 · 강
禮曹以 長寧殿修改吉日啓。
정조 10년 · 목
該曹啓言。　 長寧殿有頉處修改吉日。以今月三十日卯時推擇。而　正殿雨漏。旣在退間外道里簷外春舌。則與閤內修改差間。且有設祭修改之已例。則依守臣狀請施行。先告事由祭。當日曉頭設行。令　本殿官員。看檢修改何如。從之。敎曰。設祭修改。雖有近例。簷端春舌。足可設梯改瓦。退外道里。亦不乘屋修葺乎。移　安事面。至爲重大。姑不敢輕先擧行。如難梯上容手。合有更啇之道。以此意問于該守臣。使卽狀聞後稟處。
정조 10년 · 강
命刑曹未完決諸囚。據實以聞。
정조 10년 · 목
因該曹都囚徒敎曰。奴得福尙不訊推。果何委折。其外未完快諸囚。亦多有之。如今盛熱。仍令瘐斃。大非審克之意。其委折幷卽據實草記。該曹啓言。罪人奴得福鄭盤奉朴汝出伊閔師錥奴鐵金金仁澤等文案。合爲六度。未及一時取考。得福盤奉。姑未訊推。汝出伊明日先欲會推。其餘罪人。或有已會推而未修啓者。或有元犯逃躱者。或有干連未捉者。亦將鱗次擧行。
정조 10년 · 강
命監察李汝節經歷調用。
정조 10년 · 목
掌令朴行淳啓言。 監察李汝節呈課以爲。奉常寺神室告由祭讀祝時。 大祝車信用。讀祝上神位前。仍爲蹲坐。連讀下六位祝文。不敬莫甚。望燎時祝史金亨麟。神室正門外。半岸祭冠。捲袖露臂。擧措駭然。折脯時。信用以典祀官。與守僕輩。力爭刀痕。拂袖出去。請。信用亨麟罷職。允之。敎曰。以武臣監察。有此據法呈課。極爲可嘉。宜有奬勸之擧。分付待窠。 經歷調用。
정조 10년 · 강
特推吏曹判書兪彦鎬。
정조 10년 · 목
敎曰。閣志差除條以爲。 提學以文衡及弘藝文提學通望人。長望受點。而參政銓官及銓官應避人外任人。幷勿拘。今番雖有在京無故人擬入之命。而判堂則旣在京。當依定式排擬。而謂以自望。無端自拔。有違閣規。且關後弊。當該吏曹堂上推考。
정조 10년 · 강
以尹行元爲承旨。 前望也。
정조 10년 · 목
以尹承烈爲大司憲。姜忱朴行淳爲掌令。鄭來白爲持平。
정조 10년 · 강
領議政鄭存謙上疏。賜批。
정조 10년 · 목
疏略曰。臣忝在大官。旣不能闡明義理。逆折奸萠。以致凶悖之語。肆登公車。懲討不力。未卽嚴覈。徒使擧措顚錯。國體壞損。莫非臣罪。特蒙生成之仁。幷流於霜雪之中。惻怛之誨。至發於譴責之際。俾不及溺。如父詔子。臣泥首訟罪。日夜懍惕。所授相職之命。遽下江郊戲伏之中。近密之臣。臨宣聖諭。以政府進香之隔日。誌文書寫之時急。至有偕入之命。苟使臣之罪負。若是微眚薄過。則何敢爲此時逡巡之計。而罪釁至重。自速物議。人言之來。臣固受而爲罪。而至於官職出處。則有關世道之污隆。今於公議迭發之後。諉以受過。揚揚就列。則其爲辱具瞻而累聖化。當如何哉。伏乞重勘臣罪。以肅朝綱。批以。昨日三諭。言之罄矣。遂事不必深引。卿須安心勿辭。卽起造朝事。遣史官傳諭。仍敎曰。進香在明。鼎席欲爲備員。卽爲入來肅命事。偕來承旨傳諭。期於偕入。
정조 10년 · 목
政院啓言。卜相事命下矣。請領議政鄭存謙命招卜相。允之。 賓廳卜相望。 奉朝賀金致仁。領府事金尙喆。 判府事徐命善。領敦寧洪樂性。判府事李福源金熤。 奉朝賀徐命膺。以李福源金熤下批。○敦諭左右相略曰久曠之餘鼎席備員予心慰幸況今進香隔宵。以卿等自效終事之誠。何待多誥。須卽造朝。以副予望。兼春秋梁周翊書啓。敬奉聖諭。傳諭于左議政李福源。則以爲台司寵命。惝怳震驚。別諭誕宣。德意鄭重。至於自效終事之敎。擎讀未半。涕淚無從。臣自來不稱。屢叨蔑效。目下罪戾。又不尋常。豈有去就之可論。而當此時承此敎。誠禮是重。義分是畏。謹當待曉祗肅。進參進香。繼圖力陳情懇云。兼春秋金珍恪書啓。敬奉聖諭。傳諭于右議政金熤。則以爲。新命實出於千萬不自慮者。繼而敦諭誕降。震凛隕越。以此罪戾。官職去就。非所可論。而政府進香。事體至重。粗伸誠禮。只在於此。以爲進參哀班。退守徵諒之地云。○敎曰。昨日政望泛然看過。而見領相肅單。無宮銜下批之語。意謂不付。今因左右相兼銜望筒。以休紙還下。取見昨政望筒。 領相例兼宮銜。亦已下批矣。隨窠勿出代。已有 先朝戊申下敎。昨日政望單中。領相兼銜望。勿爲頒布事分付。
정조 10년 · 강
命惠堂。壬寅以後例送宮房條。儲置數爻。槪錄以啓。
정조 10년 · 목
敎曰。魂宮墓所朔望祭。當於禫後停止。上食茶禮。當於大祥後停止。俄者磨鍊笏記中。朔望似以大祥後停止樣磨鍊。此意令惠廳更加磨鍊。如是。則以膳米價必當不足。而其人柴炭除留條貢米之取用。終涉如何。昨筵已諭。此無異渠輩口吻中物。到今雖不公然上下。決不當取用於祭需。抑有一歧之可以取用者。凡於新設宮房。有戶惠廳限五年例送之物。此條。壬寅以後以不設宮房。雖不如例輸送。此便是已上下之物。亦令惠堂。抄出數爻。使之槪錄以啓。
정조 10년 · 강
墓所都監。以神道碑閣上樑及江華民一百名付役後。依松都例給糧下送啓。
정조 10년 · 강
命春坊番次。以一員輪直。
정조 10년 · 목
敎曰。春坊多闕。番次苟簡云。自明日勿備上下番。以一員輪直之意。分付春坊。
정조 10년 · 강
儀曹以親臨墓所節目啓。
정조 10년 · 목
節目。一。出還宮時陳小駕導駕。一。殿下具黑笠布帶。乘駕轎出宮時。近侍及陪從百官。大臣一員。六曹堂郞各一員。俱以黑布笠。除插羽白布天翼。只佩劍。初嚴前。弘化門外一齊分東西序立。大駕將至。鞠躬柢迎。以次侍衛。留都百官。先就路祭所。奉辭如儀後仍留。大駕將至。鞠躬祗送。還守本司。一。大駕至墓所入大次齋室。下玄室時贈玉帛。立主時題主面。初虞祭親行後。還入大次。百官稟旨就次。宿衛如常。一。翌曉親行朝上食。先還慶熙宮時。殿下改具黑笠布帶。乘駕轎以出。陪從百官。改以黑布笠。除插羽白布天翼。只佩劍出就洞口外。分東西序立。大駕將至。鞠躬柢迎。以次侍衛。留都百官。以烏紗帽白布團領黑角帶。城門外分東西序立。大駕將至。鞠躬柢迎後仍留。返虞將至。改具衰服。柢迎如儀。與陪從群官合班。以次陪衛。一。出宮時。宗廟前路下轎處及墓所大小幄次排設諸事。令司鑰及各該司擧行。一。贊禮實預差。幷令吏曹差出。
정조 10년 · 강
命進香儀節。參考禮文稟處。
정조 10년 · 목
因政府進香儀註敎曰。加漆儀註。則二品以上陞堂。三品以下在庭行禮。吉禮亦然。今此進香儀註。無此區別。似因前例如此。而似近斑駁。依加漆儀。更爲磨鍊爲好耶。然廳上狹窄。難容許多卿宰。此亦合商量處。葬後魂宮行祭時。則百官外庭行禮。元無堂上下區別之禮。以此以彼。此儀註仍用無妨乎。禮判更加商量。指一草記稟處。執事者及大祝。無先後拜。無哭節次。此亦知悉。考禮文稟處○禮曹啓言。加漆儀之二品以上陞堂。三品以下在庭行禮。在前謄錄及補編。皆無可據。今番因特敎磨鍊。而至於政府六曹之進香。則事體稍異。且多官陞堂。恐有拘掣之慮。儀註書入時。不能念到于此。而及承批旨。始乃反復參考。而終未敢指一仰對。不勝惶悚。執事者與大祝之無先後拜及哭節次。則此與平時祭享有異。無進饌出主等節次。則百官入就位時。隨入行禮。而各就其位。亦無未安之端。若依加漆儀。區別堂上下。則廳上之難容。誠如聖敎。庭下哭位。離席排設。以爲稍存階級之地。而殯宮承史。率執事大祝典儀贊儀引儀。先入庭哭拜。百官退出後。又行哭拜。以此兩款。幷成儀註爲宜。請上裁。敎以。加漆時二品以上升堂。三品以下在庭行禮。每認以謄錄所載。今因草記始知之。此是特敎擧行云。何時下敎。卿則果記有乎。此必當初誤傳而然。否則此一款。豈有起疑屢問。明日入侍。更當下敎。而進香儀註。則勿爲釐改可也。至於諸執事無先後哭拜事。予意政亦如此。卿之覆奏說話。可謂怡然理合。此等處不負掌禮之責。雖似小節。極庸嘉乃。○敎曰。明日進香時。墓所堂上二員中。一堂上當於賓府進香時入參。二堂上則明日與都廳入來參班。○敎曰。雨勢如此。明日進香時刻。差晚爲之。百官早食後待令。
정조 10년 · 강
命騎曹軍兵排立處所。商議以聞。
정조 10년 · 목
該曹啓言。禁衛營本來信地。雖自金虎門廣智營至。而今番則守總兩營。以訓御兩營之代。專當扈衛。乃是初次。其軍卒之生疏未諳。必不如禁衛營之鍊熟。故禁衛營信地。移設於弘化門外。自東營隅。廣智營至結陣。守禦廳則自東營。金虎門至結陣。總戎廳則自金虎門。廣智營至結陣。似合便宜。敎曰。依此爲之固好。而守總兩營標下軍外。無他軍兵。則排立軍何以擧行與否。相議該營及三營。使之各具意見報來。幷附卿意草記。旣有留都大臣。扈衛軍官。當於何處排立。此亦指一草記。
정조 10년 · 강
奎章閣直提學李秉模上疏賜批。
정조 10년 · 목
疏略曰。臣之周旋閣班。今已十年于玆。雖其任殊時原。職限崇卑。而恩榮已極。進此一步。夫豈念到。迺者直學新命。有隕自天。手擎華誥。感極而涕。直學之任。左右諸僚之間。句當一院之務。有非地望素隆。才學茂著。宜莫一日而冒據也。伏乞亟解臣新銜。以嚴華選。以安微分。批以。新銜卽序拜。卿其勿辭行公。
정조 10년 · 강
副校理曺允大上疏。賜批。
정조 10년 · 목
疏略曰。目今焂焂萬事。惟在保嗇聖躬。寬譬聖懷。上以慰 殿宮止慈之念。下以副臣民憂焦之情。而伏聞當此流金之極熱。不撤朝晝之哭臨。以至細務。無不親檢。深加裁抑之道。益務理遣之節。此臣顒望也。醫官之罪。覆載之所不容。而古紙生毛。兪音尙靳亟允臺請。以洩衆憤焉。噫彼李東馨。陽托論人。潛售陰謀究厥心腸萬戮猶輕職在言責之地。豈無沫血之心。前都憲之疏。臣未知措語之如何。要之出於駭憤。則遣辭之際。縱或不審。遽加摧折。仍命遞差。此豈淸朝待臺閣之義哉。亟收成命。以光聖德。朝廷之上。廉防爲重。向來兵判之寮寀相較。終至草記。已非忠厚之風。而因其事端。兩僚堂或至對理。或至遞職。則不思自處。晏然行公。揆以事面。跡涉苟且。臣謂兵曹判書鄭昌聖譴罷之典。斷不可已也。批以。公除以後。朝晡不臨。至於近日。際玆極熱。常享必皆代奠。蓋欲自護。仰慰 殿宮矣。醫官事。前批已悉諭。都憲遞差之命。非忽待臺閣也。不審之失姑捨是。能無爲建德之嫌乎。有難收還矣。 兵判事。豈如是云云。譴罷之請過矣。不允。
정조 10년 · 강
副提學閔鍾顯上疏辭職。賜例批。
정조 10년 · 강
守禦使鄭尙淳疏陳病狀乞遞。賜批許之。姑令總戎使金思穆兼察。
정조 10년 · 강
判下刑曹殺獄回啓。
정조 10년 · 목
該曹以南部尹昕。踢殺李好得獄事啓。敎曰。大凡殺獄。先卞傷痕。而此獄。傷痕有無。不須說也。其境則迫隘。其事則邂逅。況打者是士夫。被打者是常賤。士夫而遭常賤之突逐。由庭而階。由階而室。手勢輾轉。至於遮不得。則爲士夫者。急於自衛。以足防拒。自是常情之所固然。其前其後。元無敺與打之可論。今若歸之抑强之科。竟作鐵案。因致償命。則旣乖恤刑之義。且係蔑分之漸。反復詞案。雖謂之獄未具可也。似此罪囚。宜傅生議。 尹昕。以邂逅律照放。屍親命大之發告。顯有黽勉不獲已之跡。渠亦人耳。寧忍乃爾。其在正風化之道。不可無別般懲治。嚴刑放送。○該曹啓言。尹昕當以邂逅律照勘。而無可據之律。過失殺傷人條有曰。若過失殺人者。准鬪殺罪。依律收贖。給付其家云。 尹昕請以此勘放。從之。敎曰。邂逅二字。以過失。令政院改書頒布。而亦與眞箇過失有異。贖銀勿給事分付。
정조 10년 · 강
湖南伯沈頤之。以狀啓刀★(察+刂)事實啓。
정조 10년 · 목
該監司狀啓。院吏之來到。在於初八日午時。臣之密符祗受。在於同日申時。而備儀物出迎之際。自致數時之遲滯。 宣傳官以傳授之時。書塡狀啓。故臣以到州之時書塡。事理當然云。則宣傳官亦以爲然。啓本繕寫之後刀★(察+刂)改書云。敎曰。然則道伯事。可謂得體。日前下敎。予亦知其近於抉摘。此後隨處惕念。又狀啓。 宣傳官李周鳳。齎封密符。初七日來到。院吏洪允璡。陪奉敎諭書。翌日來到。而臣之敎諭書密符祗受。在於同時。故只擧祗受形止登聞。敎曰。院吏科治分揀。
정조 10년 · 강
命江東縣監徐瀅修改差。
정조 10년 · 목
時帶都廳。勢難下去故也。
정조 10년 · 강
有政。吏曹判書兪彥鎬進。
정조 10년 · 목
以李福源爲左議政。 金熤爲右議政。 徐有寧爲守禦使。廟薦也。徐美修爲江東縣監。李師濂爲執義。 宋益孝爲持平。
정조 10년 · 목
卯時。加漆四十七度。
정조 10년 · 강
議政府進香于殯宮。
정조 10년 · 목
時至。攸司進禮饌。藥果三器。中朴桂二器。紅散子一器。白散子一器。切餠一器。 松古餠一器。 自朴餠一器。 煎蒸一器。雜湯一器。査果一器。 林檎一器。實胡桃一器。 實栢子一器。實榛子一器。茶糆一器。 淸酒一甁。三兩黃燭三丁。內侍傳捧。宗戚執事入設於靈座前。 承旨史官殯宮承史。及執事繕工副正曺允亨。司饔僉正黃昌源。 司䆃僉正鄭杆。典簿徐有器。 大祝兵曹正郞李羽晉。監察典儀贊儀引儀。先入庭就位。引儀引都監堂郞閣臣承史就位次。引議政以下文武百官。分東西班。就位俯伏哭哭止再拜。引儀引班首領議政鄭存謙。盥手。諸執事同。陞自東階。詣靈座前北向跪。百官皆跪。執事者奉香奉爐以進。班首三上香。執事者以盞酌酒授班首。班首執盞獻盞。以盞授執事者。奠于靈座前。連奠三盞。俯伏興小退跪。大祝進靈座之左。西向跪讀祝文訖。引儀引班首諸執事降復位。百官皆興平身。議政以下百官俯伏哭。哭止再拜。 引儀分引議政以下百官出。以萬寶門內行閣。爲進香時安香廳。
정조 10년 · 강
臨殯宮行晝茶禮。仍召見墓所都監堂郞。 魂宮都監堂郞戶曹判書。
정조 10년 · 목
敎曰。進香時都監堂郞及閣臣承史。不可無參哭之節。俄因禮判警咳。以別班入參有下敎。而進香日子。至來月十六日而止。當此極熱。逐日來參。在所軫念。只當日仕進人員參班。以戊申已例言之。朝夕上食。 春桂坊皆參班。今番則雖無陳請。亦無磨鍊。而至於進香事面。尤異於朝夕上食。不可不參。進香時。時任春桂坊一體參班事分付。○禮曹判書尹蓍東啓言。 政府進香時。都監堂郞閣臣承史春桂坊班次。以各行進參。此後四司及八道進香。幷當依此入參。請儀註中添入磨鍊。從之。○宣惠廳堂上徐有隣啓言。魂宮墓所三年內祭需。以朔膳蔘䓀等價條磨鍊。而頗有不足之歎矣。昨因下敎。 戶惠廳五年輸入米。一體通融分排。每日各錢四兩。每朔合米二石。小豆一石。朔望各三十兩。名日各三十三兩式定例。每年分四等輸送。以爲繼用之地。而其外略干贏餘。宜有及今區處之道矣。從之。敎曰。餘數與昨日移劃計日條。通用於來頭廟役。○訓鍊大將具善復啓言。來閏七月十九日擧動時。以訓局步軍二十六哨。分排於出用軍數。則一哨爲不足。故適因言端仰達矣。敎曰。挾輦軍。依京擧動例。以二百名磨鍊。禁御軍勿爲替代。 建陽門則除留五十名。外各營則除留十名。餘赴陣上。○宣惠廳啓言。魂宮墓所三年內所供菜蔬柴炭等物。本自戶曹磨鍊。分定於京畿各邑。而己亥以後 國恤時。爲除畿民之弊。始令本廳句管給價。而價本則或以江都米。或以常平脤廳宣惠各廳與兵戶曹各軍門所在銀錢米布。啓稟取用者。已成恒例矣。今當依此擧行。而三年內菜蔬等價。依例以米木錢三分磨鍊。則米爲九百四十二石零。木爲五十六同二十八匹疋。錢爲五千六百五十六兩等。所當準此取用於各該司。而自本廳有難直爲派定。依前例特令廟堂。參量區劃。一從各該司定式。上下貢人。以爲進排之地。而魂宮入番宗室以下蔘䓀價。元數內。自本廳半減磨鍊。乃是乙卯定奪。而今番則旣自戶曹。量減磨鍊。其所釐正。已過於折半之數。一依戶曹所報。直爲磨鍊。則米爲一百四十二石零。木爲八同二十九匹疋。錢爲八百五十八兩。請令廟堂。一體劃定。直給魂宮所屬。俾無窘急之弊。允之。○墓所都監。以神道碑閣蓋瓦啓。
정조 10년 · 강
召見判府事徐命善于殯宮。
정조 10년 · 목
予謂判府事徐命善曰。近日事。卿意以爲何如。大臣處分予不得已爲之矣。大抵李東馨事誠一變怪。 李秉鼎。以他事爲罪則可矣。如乙未事。則信有一分向善之心矣。夏賊後疏凶悖。而其前雖謂之賢可也。今何敢插入私憾。無難闖論乎。丙申春獄。卽不忍聞之事。況以林德躋諸人褒贈之事觀之。予心可見義理自明矣。師翰之罪。可勝言哉。締結凶宦及失志之徒。暗地交通。情狀畢露。此而欲伸。世道可知。予非爲一秉鼎也。爲世道也。卿則似諒悉此意矣。大抵卿是義理主人。而今卿亦衰。故世道如此矣。 命善曰。李東馨疏語。誠極痛駭。其在防微杜漸之道。不可不嚴處矣。予曰。領相事可勝慨然。位在大臣。恬然坐視。今畏人如此。脫有不幸。其可恃此大臣乎。恨不使李鎭衡見之也。次對擧措。亦可駭歎。當初何爲寂無一言。而兪彥脩疏後。始乃紛起乎。昨日蔡弘履疏。乃請譴兪彥脩。尤爲駭然矣。獨不念爲建德報仇之嫌乎。此後復有言者。則有年前李得臣前鑑矣。此豈說往說來之事乎。大抵近來事變無窮。逆獄屢出。其時干連之人。年久之後。雖或間有疏通。而若其本來義理。則固自昭如日星。無論春獄夏獄。當守之如金石。於此小有放過。則國豈得爲國。人豈得爲人乎。在廷諸僚。若能人人。曉然知得此意則幸矣。而自大臣。恬然不爲驚動。豈不慨然乎。 命善曰。李判府事。年前曾有一疏矣。予曰。今則此疏可謂全然忘却矣。且此事必有主之者。不然則如東馨孱弱之人。豈敢辦此乎。其疏出後。卽下傳敎。分明警咳。使之領會予意。則蓋欲因此齊聲。共守義理。正是借力於大臣。而乃聽若不聞。尙今無一言。此豈成說乎。以領相地處。平日畏約之心。果十倍於他人矣。今若事係夏賊。則領相必先出言之。而此事則必以爲事件各異而然矣。此等處。卿須明目張膽。十年守之之義理。到今豈可壞了。一事二事。如是嘗試。畢竟將至何境乎。以今觀之。明義錄義理。亦將不久爲弁髦矣。命善曰。豈有是理。此則臣可以質言矣。
정조 10년 · 강
守禦使徐有寧上疏辭職。賜例批。
정조 10년 · 강
以李在學爲承旨。 前望也。
정조 10년 · 강
慶尙右兵使金廷遇。進遺失馬牌。
정조 10년 · 목
該兵使狀啓。鎭內土兵裵孝才。城西三里許路傍田間。得馬牌現納。卽尙瑞院黃字號三馬牌。雍正元年正月日字樣。篆畵宛然。必是在前南下奉命使臣行中遺失者。監封上送。敎以。得納人。各別施賞後狀聞。
정조 10년 · 강
宗親府進香于殯宮。班首安川君烓。大祝副司果鄭晚錫。執事工曹佐郞鄭厚祚。 漢城主簿沈公權。尙衣主簿李在容。 掌苑別提李徹祥。
정조 10년 · 목
進香如儀。饌品與政府同。
정조 10년 · 목
承旨趙衍德啓言。近來禁吏輩。或稱風聞。或稱禁牌。作弊閭閻。數人對酌則謂之會飮。數人偶坐則稱以雜技。無告愚民。納賂圖免。如有財產稍裕之人。則勒稱犯屠。猝徵贖錢。終歸私和。以作吏輩囊橐之資。況聞近月以來。或稱傳敎內事。以各樣禁目。侵及都民。聞者疑怪。其所査治。不容少緩矣。敎曰。爾之所陳。聞甚可駭。況此時以此擾民。尤萬萬無狀。爾旣在該房。且必有眞的得聞。有此筵奏。以此出擧條。爲先嚴飭。近來作此駭擧。訛稱傳敎者。所當一一摘發勘罪。而適增朝廷之羞恥。姑不行査。如是申禁之後。復有此等擧措。當隨現重繩。各該官員發牌聽傳敎。而京兆刑曹。似無是事。安知非憲隸作俑。査實嚴勘之意。令都憲知悉。又啓言。臣於向日對吏時。聞本府隸屬。侵索時囚。視作常事。守令就囚。則無論文蔭武。恣意求索。未充壑慾。則朝夕饌具。不卽傳給。去來文簿。亦不頒示。一經滯囚。動費百金。至於僉萬戶。更無可論。而曾經閫守之人。以不給賂物。至有奪巾批頰之擧。年前吏卒輩。以勒徵罰鍰事。至有特敎定配。而轉益肆惡。雖都事書吏。不能禁戢。萬萬寒心。請另加嚴繩。以杜後弊。敎曰。年前猶以罰鍰之捧賂。另行査治。而至於此擧。尤極駭痛。 典獄罪囚之侵虐。曾已設法痛禁。況以堂堂王府之尊嚴。有此前所未有之誅求。寧有如許國綱。旣聞之後。不可任置。以長其頑悍之習。此後無論士夫中庶。名係朝籍者。因事對吏如有一立銅之循襲謬例。科外帖給。則與者。該府隨現草記勘律。痛繩下隸刑配。不飭之該掌都事。拿問勘處。朝家不聞則已。旣知此箇事狀。從後摘奸考察該府擧行勤慢。幷以此意。該府郞招致聽傳敎。仍以此傳敎。載之本府受敎謄錄及本院該房故事。亦令書付廳壁。間壁以爲常目惕念之地。○承旨李在學啓言。湖南紙邑。爲弊滋多。而淳昌最甚。 三軍門所納軍布。以紙代納。其數爲七千餘束每束折價。比市直僅爲三分之一。莫重軍布換色代捧。非但事面之不正。每年責納。無異勒貿。僧役寺弊。姑舍勿論。至於歛及平民。害遍一境。自今以後。永罷代捧之規。固合事宜。而若勢不獲已。則從市價添給貿用。亦一道。請令廟堂。分付三軍門。從長釐改。敎曰。後日次對稟處。
정조 10년 · 강
以鄭肅良爲海美縣監。口傳也。
정조 10년 · 강
領議政鄭存謙。 領敦寧洪樂性。左議政李福源。 右議政金熤聯箚。賜批。
정조 10년 · 목
批以。杜漸之擧。削竄足矣。何必又加一層。以至按問耶。若曰不容已云爾。則卿等前此。何無一言拖及。況本事決不當更提。特以敬大臣之義。有此宣批。遂事勿說。予以爲卿等慰勉。且冀卿等之待我以誠。毋忘今日箚語。仍命史官傳諭。
정조 10년 · 목
卯時。加漆四十八度。
정조 10년 · 강
儀賓府進香于殯宮。班首錦城尉朴明源。大祝宗簿正呂萬永。執事敦寧判官金魯成。司僕主簿金載恒。軍資主簿鄭東敎。 敦寧主簿黃基玉。
정조 10년 · 목
進香如儀。 饌品與政府同。
정조 10년 · 목
敎曰。日熱如此。親書上字。當於結裹日爲之。禮曹判書尹蓍東啓言。親臨書上字。結裹日爲之。則別奠當各爲設行。告由則當於朝奠幷告。祭文請更令文任撰進。從之。○禮曹以親書上字。閏七月初三日卯時。結裹同日辰時推擇啓。從之。敎以。加漆畢度。以二十九日爲之。伊日開門差早。工曹判書金華鎭啓言。梓室畢度加漆。旣命退定於二十九日。外梓室習儀。請以三十日擧行。從之。
정조 10년 · 강
儀曹進發靷返虞時應行節目。
정조 10년 · 목
該曹啓言。王世子喪發靷返虞時應行諸事。參考喪禮補編。戊申壬申前例。開錄于後。一。發靷時。師傅賓客侍講院翊衛司全數。曾經師傅賓客輔養官侍講院翊衛司承旨二員。 時原任閣臣及各司一員。有堂上衙門堂上郎廳各一員。宗親每品各二員。三都監提調以下各差備官。俱以衰服陪進。返虞時同。一。墓所陪從群官。闕門外分東西序立。魂帛車及靈輿將至鞫鞠躬。過則平身。步從至板廛屛門。乘馬陪往。而在京百官及前御宰樞耆老儒生。先詣路祭所。序立道傍。靈輿將至。俯伏哭再拜。靈擧進發。又哭盡哀再拜。奉辭如儀後仍留。大駕將至。鞫鞠躬祗送還。守本司。一。發靷日靈輿將發時。闕內入直人員。則俯伏於闕門內。再拜哭辭。入直將士及各司入直官。各於直所門外。俯伏哭再拜。一。發靷日。魂帛車及靈輿。  宗廟前路昌德宮洞口。當有少駐經過節次。依前例馬木上。暫爲弛擔安下。還爲奉過。帳幄鋪陳。褥席排設等事。令各該司一一擧行。一。發靷時靈輿權駐各處幕次及一應排設諸事。令司鑰及各該司。前期排設。一。路則禮葬都監。墓所則墓所都監。專掌檢飭。一。禮文內。腰絰則大功以上。啓殯後散垂三尺。卒哭後乃絞。令尙衣院稟旨擧行。受服諸臣。一體施行事知委。一。神主造成後。本曹堂上與奉常寺提調。俱以白布團領烏紗帽黑角帶。眼同奉審後。奉安于爲善堂。次知官員及考喧部將。禁軍量宜定送陪衛。禮文內。 奉常寺官員。發靷前一日。神主盛以箱。覆以帕。安於腰輿。詣殯宮門外。宮司奉安於魂帛之後。其日時至。本曹堂上郎廳及奉常寺提調色官員。奉神主匱安於腰輿。細仗前導至殯宮門外。權安幄次。依禮文奉置魂帛之後權安處。陪衛亦以爲善堂陪衛人。仍定擧行。權安幄次及鋪陳床卓排設等事。令奉常寺及各該司進排擧行。一。平日服玩書册。臨時內出。依舊例埋安于墓所事。令都監擧行。一。發靷時陪衛諸官及執事人員。依前例除拜辭出去。一。發靷時班次。令都監磨鍊施行。一。銘旌奉持官。內則內侍。外則忠義衛差定。一。遣奠前一日。設權置哀册幄次於殯宮門外。權置褥位於殯宮西階下。鋪陳床卓等物。令各該司整齊排設。一。下玄室時。傳哀册贈玉帛及題主時題主面。以親行磨鍊。傳哀册贈玉帛時。殿下改具衰服。百官亦以衰服入參。題主面時。殿下改具翼善冠無揚黑圓領袍烏犀帶白皮靴。百官改服烏紗帽無紋黑團領黑角帶入參。一。題主時床卓筆硯墨光漆盥盤盥匜香湯拭巾等物。令各該司及奉常寺官員。依例整齊奉行。一。發靷時魂帛陪衛及返虞時神主輿陪衛。依禮文用吉儀仗。各差備官幷無紋黑團領烏紗帽黑角帶。腰彩輿擔持人別監各差備人。竝吉服到墓所。立主時吉帷宮節次。依禮文擧行。都監檢飭。一。禮文內。發靷時大祝捧魂帛函。安於腰輿。神主匱置其後。至外門外。 大祝捧魂帛函安於車。返虞時大祝捧神主匱安於腰輿。魂帛函置其後。至帷門外。大祝捧神主匱安於車。依此擧行。一。發靷及返虞時。各處排設及一應差備人員差定整齊等事。令各該司照例擧行。三都監亦爲檢飭施行。一。發靷及返虞時一應陪衛諸事。令兵曹及各該司。照例擧行。一。初虞祭行於墓所。香祝詣墓所時。陪往群官祗迎於洞口外。一。禮文內虞祭畢。大祝奉魂帛盛於土藤箱。裹以紅綃袱。埋於屛處潔地。來閏七月二十日。魂宮再虞祭畢。 大祝及宮司奉出。都監堂郞禮曹堂郞。同爲埋安于魂宮後潔地。應用器具。令各該司待候進排。一。返虞時墓所陪從群官及諸執事以下。辭墓返哭。一。返虞時。墓所陪從群官。洞口外分東西序立。神主輿將至鞠躬。過則平身。以此陪衛。一。發靷及返虞時。各差備人。道左序立。靈輿將至。鞠躬祗迎祗送。一。墓所各差備差使員等外官。於陪從官行禮時。各其品末隨參行禮。一。發靷時及下玄室時。 王大妃殿 惠慶宮中宮殿。當有望哭之禮。其日時至。行望哭禮褥席排設等事。令各 殿司鑰次知擧行。一。下玄室時。在京百官一會于通化門內。俯伏哭再拜訖。班首問安于 王大妃殿 惠慶宮中宮殿。闕內入直人員及入直將士各司入直官員。各於直所門外。俯伏哭再拜。禁軍及建陽門入直禁軍。臨時除標信會哭於弘化門軍兵直所。一。返虞日。在京百官各具烏紗帽白布團領黑角帶。出就城門外。分東西序立。大駕將至。鞠躬祗迎後仍留。神主輿將至。改服衰服。俯伏哭再拜後。與陪從群官合班。以次陪衛。至魂宮門外下馬序立。神主輿將至。鞠躬祗迎。過則平身。一。下玄室時。前御宰樞耆老儒生。 通化門外俯伏哭再拜。返虞時。一會于城門外道傍序立。神主輿將至。俯伏哭再拜祗迎。一。來閏七月十九日丑時發靷時。同月同日酉時下玄室時。同月二十七日卒哭時。諸道大小奉命使臣及外官。具衰服。各於正廳設香卓。使臣在東。外官在西。異位重行。北向跪。執事者上香。使臣及外官俯伏哭再拜事。行會於八道及兩都。一。返虞時。神輿內塡塞白綿子。令濟用監進排。都監檢飭。一。返虞時。守侍墓官以下。紅門外俯伏哭再拜祗送。一。發靷後靈寢等物。依前例焚於殯宮近處潔地。靈座移用墓祈後。亦爲焚於墓所近處潔地。一。發靷時隨往官員。依前例自持飯。以除民弊。一。發靷時。本曹文書及禮文謄錄載持馬二匹。依前例令兵曹定送。如有時急定奪之事。則曹郎廳依例給馬。
정조 10년 · 강
命內閣所捧湖南紙價。從優磨鍊。
정조 10년 · 목
敎曰。今因言端聞之。本閣例捧湖南壯紙受價。半不及於容費。移徵民結云。設閣時不以貢價磨鍊。依成均館例。自本道使之直納。出於爲經用而除貢弊也。今反有一毫貽民弊之端。斯速釐改。旣聞之後。豈可踰日。自本閣以此意分付該廳。該道例納壯紙。一從時價。優厚磨鍊。以該廳句管穀。從便會減事分付。 湖西亦無此等弊端乎。關問該道。如云有弊。一體釐正。○待敎尹行任啓言。近日該道紙品。漸不如前。而未曾點退。今則旣自京廳。從優給價。則不可任其所納。紙品長廣。依備局本紙例。自本閣頒示該道。無或有過不及之歎。湖西則待其報來。一體定式施行似好。從之。
정조 10년 · 강
左議政李福源陳箚。賜批。
정조 10년 · 목
箚略曰。台司重授之命。遽下於訟愆俟勘之中。震越驚感。五內失守。若謂官是宿趼。義無固辭。則一進而空疏畢露。再進而釁尤浸積。奚取乎宿趼也。至於近日事。始不能逆折奸萠。終不能疾聲致討。而誅則不加。恩反重叨。刑政黜陟。卽聖朝磨礪一世之具。而乃爾乖舛。豈細故也。進香義重。冒沒祗肅。因仍蹲據。大關廉防。伏乞先收臣職名。仍勘臣罪戾。批以。 鼎席咸備。國事幸甚。次對在明。卿須安心勿辭。卽起視事。務鎭搖攘之俗習。仍命史官傳諭。
정조 10년 · 강
兵曹判書鄭昌聖上疏乞遞。許之。以徐浩修代之。前望也。
정조 10년 · 목
疏略曰。向來僚堂草記。初無聲氣相較之事。政期已迫。推移無路。歷敍諸堂之禁直身病。結之以何以爲之。僚堂之或遞或推。出於存事面示薄警之聖意。則此與同罪異罰。大有間焉。故日前辭疏。初未提及。今於儒臣之咎責。始覺人見之各異。苟且之斥。辭嚴意緊。臣雖厚顏大膽。何可一刻淟涊於匪據乎。伏乞勘臣罪罰。仍令選部。勿復檢擬。批以。人言不足深引。强迫殊乖曲諒。本職許遞。
정조 10년 · 강
兵曹判書徐浩修辭疏。賜批。
정조 10년 · 목
疏略曰。數年之間。臣家遭罹。傍觀代懍。惟是歛跡淸要。陳力閑司。爲一分自靖之道。向來東銓之命。月前藝苑之除。力事違逋。已蒙體諒。迺者本兵新命。又何爲以有隕自天也。尹得孚疏後。臣仲父臣命善戒臣曰。從今以往。吾不復入中書。爾不復叨淸要。則人怒鬼猜。可以少紓。家庭之訓。銘鏤在心。荐違嚴召。誠非護已。伏乞俯賜矜憐。亟許鐫遞。批以。卿家人。政宜自效於見職。勿辭行公。
정조 10년 · 강
檢閱尹行任疏陳母病徑出。賜例批。
정조 10년 · 강
以趙鼎鎭爲兵曹參判。口傳也。
정조 10년 · 강
右議政金熤上箚賜批。
정조 10년 · 목
箚略曰。臣於新命。有不可冒當者三。從前再叨。三歲伴食。無一報答。有百僨誤。一也。每竊匪據。徒增釁郵。輒蒙曲諒貽累刑政。二也。至於近日事。玩愒於義理關頭。恬憘於隄防界分。稽忽劻勷。終始皆罪。今反捨却其不可饒之罪。侈之以不敢當之命。三也。政府進香。不忍獨阻哀班。唐突出肅。而公議之地。論斥迭發。亦豈敢不有人言。耐彈冒出也哉。伏乞先遞臣職名。仍勘臣罪負。批以揆地咸備。世道幸甚。次對在今日。卿須安心勿辭。卽起視事。務盡靖共之方。仍命史官傳諭。
정조 10년 · 목
領議政鄭存謙曰。臣豈敢以一箚陳暴。謂以粗伸廉隅。而晏然爲重叨鼎席之計哉。今日賓對之循例出令亦非私義之所敢出而義重懲討相率登筵。敢此仰籲。凶逆如東馨者。欲售漫漶義理之計。實是如臣無似。忝居大官。不能彈壓之致也。又因臣等之愚迷昏昧。未卽聲討之故。竟使東馨薄竄而止。則臣等之罪。尤當如何。亟命鞫問東馨。宄覈情節。夬施典刑。然後方可謂大懲創之道矣。予曰。 李東馨事。予之處分。自削職至竄配。皆有斟量而然。豈欲借卿等之口。而漸次加律乎。大抵卿等擧措。則顚錯之端。不一而足。東馨疏後。凡幾日月。而卿等果能的見當討之罪。亟思必討之義耶。且於向來求對時。卿等擬律。不過竄配云。今則予已不待卿言。而特爲竄配矣。若復節節層加。次次論罪。則畢竟當用何律。且李東馨事予則初不欲斷以逆賊。蓋乙未冬夏賊之初救李秉鼎。而旋卽反復者。乃所以爲夏賊之根柢。則到今追提夏賊前疏中句語。已萬萬痛駭。然或者解此四字。爲不守世守之論。如是看得。則尤不必歸之於逆黨矣。丙申春獄事。予未忍更提。而師翰諸賊之伏法。若曰上疏之由。則豈成說乎。渠輩之交通幽隱。情跡叵測。末梢跳踉。至於詬罵。則師翰之罪。果可謂專在疏事乎。若夫予之所秉義理。自是撑拄不撓。雖有師翰百輩。豈或撓奪。而向者隱卒錄孤等處。亦可見予之本心矣。此箇義理。 金鍾秀兪彥鎬不爲不知。而予之所嚮用。亦豈無所以哉。師翰輩包藏凶圖。嘗試不售。而迭投凶疏。終至詬罵。予則曰。師翰之爲逆。殆有浮於夏賊矣。若謂師翰逆節。只在其凶疏。而不論其爲逆之根本。則予所以大憂者。卽此也。今者李東馨之特命竄配。一則欲闡將晦之義理。一則生道殺人之意。卿雖以加律爲請。此則決不允從矣。存謙曰。師翰之逆。認以爲凶疏之故者。世多其人。而凶疏外情節。知者蓋尠。到今東馨出後。尤宜亟加典刑。以爲明義理嚴隄防之道矣。予曰。卿於是乎失言矣。世豈不知師翰之逆節。不亶在於凶疏乎。卿爲大官。而謂以不知。則向予所憂義理之晦塞。政在此耳。師翰輩所欲爲之事。洎乎丁酉逆獄不期然而彼皆自于天誅。則未必以一疏云云之故。遽施以窮凶大逆之律也。最是醞釀潛圖。締結凶醜之罪。莫非罔赦。雖以臺啓中金壽賢等事言之。予以爲。世皆知師翰之逆案。卿則曰。不知者尙多云。世道之憂。誠非細也。存謙曰。臣忝居大官。且當伊時鞫事。豈有不知之理。而師翰之逆。若從外面看過。則專以凶疏爲罪者。世未必無其人矣。今於東馨之出。若不明覈嚴處。則彼不知者之無所畏戢。豈非大可懼乎。予曰。卿言尤過矣。一李東馨之出。已是變怪。誠如卿言。則所謂不知云者。將未免皆是東馨。以此疑人。人將自疑。大臣體國鎭俗之道。恐不如是矣。且予所以慨然於卿者則有之。此事若如丁酉獄及夏賊事。則卿必擔當懲討。決不如向來之泄泄。而今乃始則自處以矇昧。終又强請其加律。前後擧措。無非可訝。此蓋卿之過於畏愼。抑可見謀國不及於謀身也。予安得無慨乎。左議政李福源曰。李東馨疏中句語。渠旣自露眞贜。非如隱情之難覈者。則到今嚴覈。不容少緩。首相所奏。亶出沐浴之忱矣。予曰。李東馨。予屢見其人。乃是昏昧無足道之人。其疏之自辦。予固未料。而設令鞫問。必不過曰憎嫉李秉鼎云云矣。問亦何益之有。只施竄配。予意有在。卿等不必更提也。 右議政金熤曰。領相雖或辭不達意。丙申春獄事。人孰不知。而裏面之細瑣委折。容或有不知之人。雖以李東馨疏中句語言之。旣知師翰之爲逆。而猶敢肆然書之章奏。此則師翰之後。更有師翰也。若不劃卽打破。嚴示防杜。則東馨之外。不知有幾箇東馨矣。此等大警動處。決不宜一向玩愒。惟願速賜處分焉。 存謙曰。此時治逆。奚但大警動而已。政宜大懲創矣。予曰。卿勿復言大懲創三字也。李東馨事後。予未嘗見卿等之小警動。尙何望今日之大懲創乎。李秉鼎之見嫉於李東馨。未知緣何事端。而逐鹿不見泰山。政謂此也。但卿等聯箚。以李秉鼎歸之於義理主人何也。 存謙曰李秉鼎何敢爲義理主人乎。只言見嫉於東馨之狀。故遣辭之際。自然如此矣。予曰。 李東馨之論李秉鼎也。直驅之於夏賊之血黨。人臣被此名。豈可自立於覆載之間耶。倘有一毫冤枉之端。則誣人之律。又有所歸。且以卿等道理言之。旣聞夏賊之有黨。則勿論虛實。何不請覈乎。所貴乎大臣者。不出於辨義理定是非。鎭世道明賞罰數件事。則卿等近來擧措。未知當乎否乎卿等每以茫昧顚錯等語。爲自解之辭。而此等易知易辨之事。尙可曰茫昧乎。領相畏愼之過。乃至於斯。予安得嘿然而已。福源曰。今世有夏賊之黨。而不卽殪滅。則臣等之罪。萬萬難贖。而但以相親二字。斷爲逆黨。則不成說矣。予曰。此則卿言然矣。夏賊事何忍更提。而夏黨二字。容易加人。則夏賊之逆。不幾於反輕乎。 熤曰。夏賊同黨之人。若因此而鉤覈。則豈非大幸耶。存謙曰。臣雖被瀆擾之罪。而罪如東馨。終未訊鞫。則其可曰國有法乎。予曰。李東馨之去姓何也。卿等將欲復爲過擧乎。予則決無允可之理。今日之言。出於誠意。勿復更煩也。 熤曰。此時設鞫。固爲非時。而訊問之請。若蒙允可。則臣等庶可以藉手而仰事矣。予曰。 鼎席新備。予心慰喜。故調攝之中。冒熱臨殿。而俄者云云。悉數心腹。卿等諒之。卽行次對也。○鄭存謙啓言。此咸鏡監司鄭民始狀啓也。枚擧會寧府使金相玉牒呈。以爲開市時。大國人牛馬料。每年容入。爲千餘石。而本府會付耳麥。只是一石。茂山府所在私賑耳麥一千三百石。移劃需用。其代以本府所在常平倉牟八百六十石。折米還報事。請令廟堂稟旨分付矣。有裕邑移劃。旣多已例。請依狀請施行。從之。又啓言。刑曹判書李坤。勳府進香相値。本職請許遞。從之。又啓言。兵曹判書徐浩修。旣無情勢。而懸牌闕外。尙不出肅。請重推申飭行公。從之。○李福源啓言。  列聖誌狀別編。今方編次。而 順懷世子恭懷嬪誌狀册文。考見無處。 江都所藏 實錄。不可不一番考出矣。從之。○金熤啓言。賓對筵中。 玉堂與兩司俱入。如有可奏之事。筵席未罷。臺臣未退之前。進前敷奏。而今於筵罷臺退。獨自進前。不可無警。請修撰洪義浩罷職。從之。○開城留守尹塾。 江華留守朴祐源啓言。八道進香。而兩都則獨無。甚抑鬱矣。予曰。大臣之意何如。存謙曰。在昔乙酉。只許三上司進香。似宜有限節矣。福源曰。大小喪體叚有別。此等事。亦宜有隆殺矣。熤曰固宜有隆殺。而八道皆許進香。未與者獨兩都而已。悲缺亦其宜矣。敎曰。 領左相之言固好。 右相之言亦得宜。而今番守臣。旣參政府進香班。不爲亦無妨矣。○禮葬都監堂上李在簡趙時俊啓言。誌文改撰後。初本誌石之不用者爲二件。而三分之二。則業已正燔。其未燔者六張。若畢燔以成完篇。各盛一函。埋安於改撰誌石正副本之下。似好矣。從之。○禮曹判書尹蓍東啓言。親書上字。以結裹日退定矣。當日申時。忠勳府進香。進定於卯時何如。從之。○藥房提調金履素啓言。 慶熙宮樂房。今已修改矣。神農氏位版。當爲還奉。而旣異於題面位版。則不必設祭。只擇日還安何如。從之。
정조 10년 · 강
飭兵曹判書徐浩修。 守禦使徐有寧行公。
정조 10년 · 목
政院啓言。兵曹判書徐浩修旣承疏批。而懸牌闕外。以至經宿。請重推。敎曰。若此則終不欲承膺乎。本兵重任。豈可許久曠務。更加嚴飭。斯速受符。又復遲滯。是不畏師律。當以師律處分。更爲各別催促。又以徐浩修今又向夕。終不承膺啓。敎曰。似此處義。前所未見。獨不念師律之莫重乎。爲先記過。斯速受符。又以徐浩修旣入闕中。不呈肅單。命召傳授遲滯啓。敎曰。無於法之法。自此兵判無難冒犯。到今勉出。猶屬第二件。國綱可謂壞了無餘。凡事自有層節。若有拿入次記過待令之命。則佩符者猶且納符。未受符者不敢進身受符。而今則只有記過之命焉。以記過之人。不得受符爲言乎。若此則由來軍制。 兵判敢欲毀棄乎。寧有如許道理。使之斯速來呈肅單。仍卽受符。待頒符後。該房微稟。則記過事。當有處分矣。○敎曰。雖曰文宰。職是將兵。則初無情勢之可言。而懸病之不足。又此違牌。事體所在。極爲駭然。守禦使徐有寧從重推考。中軍望筒。今日內擧行。營務若有抛置。則當拿入査問。以此各別嚴飭。
정조 10년 · 강
召見魂宮都監堂郞。 墓所都監郎廳及工曹判書于殯宮。
정조 10년 · 목
敎曰。日熱如此。明日敦府進香時刻。以卯時進定。加漆當於進香前爲之。 通化門開門差早。○敎曰。左右史不備。明日外梓室結裹。 翰林一員亦當進參。 檢閱尹行任牌招入直。
정조 10년 · 강
有政。吏曹判書兪彥鎬。 參議李集斗。兵曹判書徐浩修進。
정조 10년 · 목
敎曰。 刑曹參議徐鼎修。聞有實病許遞。今日政差出。與判書待下批牌招。未會推諸囚。使之會推。○以金尙集爲刑曹判書。姜世晃爲知中樞。具允明爲判中樞。
정조 10년 · 강
命前判尹金尙集仍任。
정조 10년 · 목
簽丁之役。猶多未區處者故也。
정조 10년 · 강
備邊司。以船艙移劃事回啓。
정조 10년 · 목
該司啓言。掌令李師曾疏。以洪州西倉面。屬之海美縣事。有令廟堂稟處之命矣。船艙水淺。掘浦運艦之弊。沿海邑鎭多有如此。月前因將臣所奏。諸道船艙之湮塞處。往復本司。從便疏鑿事。覆奏行會矣。本道水使李延弼。請以洪州高北面沙器所浦。劃屬該邑。而臺疏際發。高北西倉兩處中。何處爲便。而劃屬之際。土地人民。勢將幷爲劃附。則可無掣礙之端乎。請令道臣。待秋巡躬審刑形止。往復水閫。詳問於兩邑守宰。論理狀聞後。稟處。從之。
정조 10년 · 강
刑曹參議鄭存中上疏辭職。賜例批。
정조 10년 · 목
卯時。加漆四十九度。
정조 10년 · 강
敦寧府進香于殯宮。班首領敦寧洪樂性。大祝副司果金載翼。執事副司果金聖䂓閔百凖。 司宰主簿鄭國仁。活人別提徐有容。
정조 10년 · 목
進香如儀。饌品。與政府同。
정조 10년 · 강
召見判敦寧金鍾秀于殯宮。